A4-0148/98

Ψήφισμα σχετικά με την ανακοίνωση της Επιτροπής για την ανταγωνιστικότητα των ευρωπαϊκών βιομηχανιών τεχνολογιών των πληροφοριών και επικοινωνιών (ΤΠΕ) COM(97) 0152 - C4-0386/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(97) 0152 - C4-0386/97),

- έχοντας μεταβιβάσει την αρμοδιότητα αποφάσεως, σύμφωνα με το άρθρο 52 του Κανονισμού στην Επιτροπή Οικονομικής, Νομισματικής και Βιομηχανικής Πολιτικής,

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής, καθώς και τις γνωμοδοτήσεις της Επιτροπής Απασχόλησης και Κοινωνικών Υποθέσεων και της Επιτροπή Έρευνας, Τεχνολογικής Ανάπτυξης και Ενέργειας (A4-0148/98),

1. επιδοκιμάζει την ανακοίνωση της Επιτροπής, δεδομένου ότι η ανταγωνιστικότητα των ευρωπαϊκών βιομηχανιών ΤΠΕ είναι σημαντικός παράγοντας για την εν γένει βιωσιμότητα της ευρωπαϊκής οικονομίας, και καλεί την Επιτροπή να συνεχίσει να ενισχύει αυτόν τον τομέα με την εκπόνηση σχεδίου δράσης και τη λήψη συναφών μέτρων;

2. υποστηρίζει ότι οι δημόσιες αρχές διαδραματίζουν σημαντικό ρόλο για την ενίσχυση της ανταγωνιστικότητας των βιομηχανιών ΤΠΕ. Έχοντας υπόψη τις νομοθετικές αρμοδιότητες των κρατικών αρχών στον τομέα της εκπαίδευσης, και λόγω του ηγετικού ρόλου που μπορεί να διαδραματίσει το κράτος, τόσο για την οργάνωση της κρατικής μηχανής όσο και προωθώντας τη χρήση προϊόντων ΤΠΕ στον κοινωνικό βίο, είναι ουσιαστικής σημασίας το να επιτευχθεί η ηλεκτρονική πρόσβαση των πολιτών στις κρατικές υπηρεσίες, ώστε να μπορεί το κράτος να επηρεάζει σημαντικούς τομείς της κοινωνικής ζωής και ταυτόχρονα να προωθεί τον απαραίτητο εκσυγχρονισμό των δημοσίων διοικήσεων;

3. υπενθυμίζει ότι, η απλούστευση των διοικητικών διαδικασιών έχει αποφασιστική σημασία για την ανταγωνιστικότητα της βιομηχανίας γενικότερα, για τη δημιουργία νέων επιχειρήσεων και για την ανταγωνιστικότητα της οικονομίας στο σύνολό της,

4. συνιστά, η Επιτροπή σε συνεργασία με τα κράτη μέλη και τους κοινωνικούς εταίρους να εκπονήσουν και να δημοσιεύσουν ευρωπαϊκές κατευθυντήριες γραμμές για τις δεξιότητες που είναι απαραίτητες για την ανταγωνιστικότητα, ανταποκρίνονται στις ανάγκες της βιομηχανίας και ενθαρρύνουν τη διαρκή κατάρτιση, σύμφωνα με τις εν λόγω κατευθυντήριες γραμμές, προκειμένου, αφ' ενός μεν, να διασφαλισθεί επαρκής αριθμός ειδικευμένου προσωπικού, ικανού να προχωρήσουν στην ταχεία υλοποίηση καινοτόμων τεχνολογιών και ιδεών σε οικονομικές εφαρμογές, αφ' ετέρου δε η εκπαίδευση και η κατάρτιση να προσαρμοσθούν στις ανάγκες της επαγγελματικής ζωής;

5. ανησυχεί ιδιαίτερα για το γεγονός ότι η δωρεάν πρόσβαση της ευρωπαϊκής οικονομίας σε πληροφορίες και κυρίως σε τράπεζες δεδομένων είναι εξαιρετικά περιορισμένη και ότι το πραγματικό κόστος πρόσβασης δεν προωθεί τη διάδοση νέων υπηρεσιών και προϊόντων που βασίζονται στην «πρώτη ύλη», δηλαδή την πληροφόρηση;

6. εφιστά την προσοχή στην ανάγκη να διαδραματίσει η Ευρώπη ηγετικό ρόλο στη διατύπωση των αρχών και των προτύπων σε διεθνές επίπεδο, προκειμένου να αποφευχθεί η αποδυνάμωση του ιστού κατά μήκος των εθνικών συνόρων, και να αναπτυχθούν δραστηριότητες, οι οποίες θα παρέχουν σε επιχειρήσεις κίνητρα για την προσφορά διασυνοριακών υπηρεσιών;

7. υπενθυμίζει ότι η γλωσσική ποικιλομορφία της Ευρώπης προσφέρει τη δυνατότητα ανάπτυξης πολύγλωσσων πακέτων λογισμικού και μπορεί να οδηγήσει στη δημιουργία καινοτόμων προϊόντων, και στο πλαίσιο αυτό θα πρέπει να ενθαρρυνθεί η σχετική έρευνα; η γλωσσική ποικιλομορφία μπορεί επίσης να οδηγήσει στη δημιουργία νέων επιχειρήσεων για την ικανοποίηση των ειδικών και των τοπικών αναγκών;

8. θεωρεί ιδιαίτερα σημαντικό όχι μόνο να προωθηθεί η συνεργασία με τις ΧΚΑΕ, αλλά να αναληφθούν, εκ μέρους της Επιτροπής, συγκεκριμένες πρωτοβουλίες, κάνοντας χρήση του European Training Foundation και επισημαίνει ότι πρόκειται κυρίως για την ευκαιρία τεχνικής συνεργασίας, με στόχο τη βελτίωση των προϋποθέσεων δημιουργίας μιας ισχυρής βιομηχανίας ΤΠΕ στα μελλοντικά κράτη μέλη και όχι μόνο για το άνοιγμα νέας αγοράς πώλησης προϊόντων;

9. θεωρεί ότι η ανεπαρκής διάθεση επιχειρηματικού κεφαλαίου αποτελεί σοβαρό πρόβλημα, το οποίο δεν μπορεί να επιλυθεί από πολιτικούς φορείς, ή π.χ. από την ΕΤΕ ή με πρωτοβουλίες του Ευρωπαϊκού Κοινοβουλίου, πριν από τη Διάσκεψη Κορυφής για την απασχόληση, αλλά εμπίπτει στο πεδίο αρμοδιοτήτων των οικονομικών κύκλων, και εκφράζει επίσης τη λύπη του διότι η σημερινή ενίσχυση των ΜΜΕ δεν λαμβάνει θετικά υπόψη τις επενδύσεις για τις ΤΠΕ;

10. κρίνει σκόπιμη την τόνωση της συνεργασίας μεταξύ επιχειρήσεων και ανωτέρας εκπαίδευσης, με στόχο την προώθηση της καινοτομίας και της εφαρμογής ΤΠΕ;

11. καλεί την Ευρωπαϊκή Ένωση και τα κράτη μέλη να ακολουθήσουν ευρωπαϊκή πολιτική για τις ΤΠΕ που δεν στοχεύει μόνον στις μεγάλες επιχειρήσεις, αλλά και στη συνεργασία μεταξύ επιχειρήσεων το μέγεθος των οποίων ποικίλλει, καθώς και στις μικρές ΜΜΕ, προς τις οποίες θα πρέπει να αυξηθεί η παροχή τεχνικής βοήθειας μέσω των διαφόρων κοινωνικών προγραμμάτων και των διαρθρωτικών ταμείων; οι ΜΜΕ πρέπει επίσης να έχουν τη δυνατότητα να συμβάλλουν και να συμμετέχουν περισσότερο στη διαδικασία διαμόρφωσης και εφαρμογής της πολιτικής ΕΤΑ;

12. θεωρεί ότι είναι ουσιώδες να αυξηθούν σε σχέση με το 1998 τα κονδύλια του προϋπολογισμού για την τεχνολογική ευκολία των ΜΜΕ, ιδιαίτερα όσον αφορά τη χρηματοδότηση των τελών για τη χορήγηση εγγυήσεων εκ μέρους του ΕΤΕ;

13. πρεσβεύει την άποψη ότι λόγω της σύγκλισης θα πρέπει απαραιτήτως να ληφθεί μέριμνα για την εφαρμογή συνεκτικής πολιτικής στους διαφόρους τομείς της Κοινωνίας των Πληροφοριών;

14. θεωρεί την ελευθέρωση της αγοράς τηλεπικοινωνιών από 1ης Ιανουαρίου 1998 ως πρωτοβουλία ουσιαστικής σημασίας για την ανταγωνιστικότητα, ακόμα και αν ο τομέας της ενημέρωσης πρέπει να τύχει ιδιαίτερης προσοχής, χωρίς να λαμβάνοντας υπόψη μόνο οικονομικά συμφέροντα κρίνοντας ότι λόγω της σύγκλισης των τηλεπικοινωνιακών, οπτικοακουστικών τεχνολογιών και των τεχνολογιών της πληροφόρησης, η Επιτροπή και τα κράτη μέλη οφείλουν να αξιολογήσουν το ταχύτερο δυνατόν την ισχύουσα νομοθεσία, με στόχο την διευκόλυνση των αναγκαίων αναπροσαρμογών; θεωρεί την ελευθέρωση της αγοράς τηλεπικοινωνιών από 1ης Ιανουαρίου 1998 ως ένα βήμα σε μια σωστή πορεία που πρέπει να ολοκληρωθεί με συνέπεια, υπογραμμίζει ωστόσο ρητώς, για μια ακόμη φορά, ότι η διάδοση μέσων και πληροφοριών αφορά προϊόντα διττού χαρακτήρα, που εμπεριέχουν τόσο τον οικονομικό παράγοντα και τη διάσταση της παροχής υπηρεσιών όσο και το πολιτιστικό στοιχείο, και χρήζουν ιδιαίτερης προσοχής;

15. επισημαίνει ότι είναι απαραίτητο να περιληφθεί ο τομέας της αμυντικής βιομηχανίας (συνιστώσες ΤΠΕ), ο οποίος δεν αναφέρεται ρητά στην ανακοίνωση, καθώς και να εξετασθεί το ενδεχόμενο ενίσχυσης της ανταγωνιστικότητας του εν λόγω τομέα;

16. εκτιμά ότι, στο πέμπτο πρόγραμμα-πλαίσιο, πρέπει να δοθεί ακόμη μεγαλύτερη προτεραιότητα στην Ε& Α που σχετίζεται με τις ΤΠΕ, ένα παράγοντα από τον οποίο εξαρτάται ολοένα και περισσότερο η ανταγωνιστικότητα, τόσο στο βιομηχανικό όσο και στον δημόσιο τομέα και καλεί τα κράτη μέλη να μεριμνήσουν ώστε οι δημόσιοι τομείς τους να χρησιμοποιούν στον μέγιστο βαθμό τις ΤΠΕ και τις δυνατότητες των ΤΠΕ όταν παρέχουν υπηρεσίες και επικοινωνούν με το κοινό; για να δημιουργηθούν προϋποθέσεις βελτιωμένης απόδοσης των προσπαθειών Ε& Α, οι τοπικές, περιφερειακές, εθνικές και ευρωπαϊκές αρχές πρέπει να λειτουργούν ως «βασικοί καταναλωτές» ή «αρχικοί καταναλωτές» για τα προϊόντα και υπηρεσίες που πηγάζουν από τις προσπάθειες Ε& Α; οι εν λόγω αρχές μπορούν να ασκήσουν τη σημαντική επιρροή τους σε τμήματα της αγοράς όπως π.χ. η υγειονομική φροντίδα, η πολιτική για τους ηλικιωμένους, η κυκλοφορία οχημάτων, οι μεταφορές και η εκπαίδευση, προκειμένου να ενθαρρύνουν τη χρησιμοποίηση των ΤΠΕ;

17. επισημαίνει την ανάγκη να συμμετέχουν οι επιχειρήσεις που χρησιμοποιούν ΤΠΕ στην αξιολόγηση προγραμμάτων του τομέα αυτού που εντάσσονται στο Πέμπτο Πρόγραμμα Πλαίσιο της Ευρωπαϊκής Ένωσης;

18. υπογραμμίζει το σημαντικό ρόλο του τομέα των ΤΠΕ στην προώθηση των εργασιακών προοπτικών στην ύπαιθρο προκειμένου να ικανοποιηθεί η ιδιαίτερη ανάγκη να διατηρηθεί και να βελτιωθεί η ποιότητα ζωής και εργασίας στον αγροτικό κόσμο, όπως έχει αποφασισθεί βάσει της Δήλωσης του Κόρκ (6/7 Νοεμβρίου 1996);

19. προτρέπει την Επιτροπή να παράσχει λεπτομερή αποτίμηση του αριθμού των ατόμων που απασχολούνται με τηλεεργασία, με ανάλυση ανάλογα με τους τομείς, το επίπεδο αποκτηθείσας εκπαίδευσης, την ομάδα ηλικίας και το φύλο και να εξετάσει τις πρακτικές συνέπειες για την κοινωνική νομοθεσία, την υγεία και την ασφάλεια καθώς και τις απαιτήσεις κατάρτισης;

20. τονίζει το σημαντικό ρόλο των κοινωνικών εταίρων σ' αυτό τον τομέα και τους καλεί να προβούν σε διαπραγματεύσεις συμφωνιών σε διάφορα επίπεδα, ιδιαίτερα σε τομεακό επίπεδο και σε επίπεδο επιχειρήσεων, να εκσυγχρονίσουν και να προσαρμόσουν την οργάνωση της εργασίας έτσι ώστε οι επιχειρήσεις της ΕΕ να καταστούν περισσότερο ανταγωνιστικές και να αποκτήσουν την απαιτούμενη ισορροπία μεταξύ ευελιξίας και ασφάλειας. Προς το παρόν δεν γίνεται λόγος μεταξύ των τομέων των ΤΠΕ για κοινωνικό διάλογο. Κατά συνέπεια, η Επιτροπή θα πρέπει να υποστηρίξει έναν τέτοιο διάλογο και κυρίως να παροτρύνει τους κοινωνικούς εταίρους να αρχίσουν διάλογο σε επίπεδο τομέων;

21. εξαίρει το σημαντικό ρόλο των κοινωνικών εταίρων στη διαμόρφωση θέσεων τηλεεργασίας και τους ζητεί να διαπραγματευθούν συμφωνίες στο κατάλληλο επίπεδο με στόχο την προστασία των ενδιαφερόμενων εργαζομένων;

22. εκφράζει την ανησυχία του για το γεγονός ότι η Ευρώπη άργησε να συνειδητοποιήσει το πρόβλημα της χιλιετίας, τόσο από πλευράς επιχειρήσεων όσο και από πλευράς κρατικών αρχών, δεδομένου ότι τα κράτη μέλη της Ευρώπης θα μπορούσαν να ζημιωθούν αμοιβαία στις συναλλαγές τους εάν δεν ενσωματωθεί αποτελεσματικά το πρόβλημα της χιλιετίας στις εμπορικές αλυσίδες και στις σχέσεις προμηθευτού και πληρωτή, επισημαίνοντας επιπλέον το γεγονός ότι συγχρόνως θα πρέπει να καθιερωθεί το ευρώ στα διοικητικά συστήματα, καλώντας την Επιτροπή και τα κράτη μέλη να εκπονήσουν ταχύτατα προς τούτο πρόγραμμα δράσης και να προβούν σε σχετικές διαβουλεύσεις με τις επιχειρήσεις;

23. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, καθώς και στις κυβερνήσεις και τα κοινοβούλια των κρατών μελών.